**Všeobecne záväzné nariadenie Obce Popudinské Močidľany č. 1/2017**

**o umiestňovaní plagátov na území obce Popudinské Močidľany**

Obecné zastupiteľstvo Obce Popudinské Močidľany v zmysle § 6 ods. 1 zákona SNR č. 369/1990 Zb. o obecnom zriadení v znení neskorších predpisov, podľa § 16 zákona č. 181/2014 Z.z. o volebnej kampani a o zmene a doplnení zákona č. 85/2005 Z.z. o politických stranách a politických hnutiach v znení neskorších predpisov, vydáva toto všeobecne záväzné nariadenie (ďalej „VZN“):

**Článok I.**

**Predmet VZN**

1. Týmto VZN sa vyhradzujú miesta a ustanovujú podmienky na vylepovanie volebných plagátov na verejných priestranstvách na území obce Popudinské Močidľany počas volebnej kampane pre:

a) voľby do Národnej rady Slovenskej republiky

b) voľby do Európskeho parlamentu

c) voľby do orgánov samosprávnych krajov

d) voľby do orgánov samosprávy obcí

2. Podľa § 2 ods. 2 zákona o volebnej kampani, volebná kampaň začína dňom uverejnenia rozhodnutia o vyhlásení volieb v Zbierke zákonov Slovenskej republiky (ďalej len „vyhlásenie volieb“) a končí 48 hodín pred dňom konania volieb.

3. Volebnou kampaňou sa pre účely tohto VZN rozumie činnosť politickej strany, koalície, alebo nezávislého kandidáta na podporu umiestňovania plagátov na verejných priestranstvách v obci. Podrobnosti o podmienkach volebných kampaní podľa Článku I. ustanovuje platná legislatíva SR.

**Článok II.**

**Miesto na vylepovanie volebných plagátov**

1. Volebné plagáty počas volebnej kampane je možné vylepovať len na vyhradených plochách – verejne prístupných tabuliach v počte 2 ks umiestnených na autobusových zástavkách (smer Senica, smer Holíč) o celkovej výmere 2 m2 (2 x 1 m2).

2. Plochy vymedzené v ods. 1 tohto článku na umiestnenie volebných plagátov sa poskytujú bezplatne.

3. Vylepovanie plagátov počas volebnej kampane mimo vyhradených plôch je zakázané.

**Článok III.**

**Spôsob rozdelenia plagátovacích plôch**

1. Obec Popudinské Močidľany pridelí plochu na vylepovanie volebných plagátov v zmysle zásady rovnosti, v rovnakom pomere pre všetkých kandidátov zaregistrovaných pre voľby až potom, čo jej budú volebnou komisiou doručené zoznamy zaregistrovaných kandidátov.

2. Každému subjektu sa vyhradzuje plocha o rozmere A4.

3. Ak kandidujúci subjekt nevyužije svoje právo na umiestnenie volebného plagátu, ostane miesto určené na umiestnenie volebného plagátu pre kandidáta prázdne. Na toto miesto nebude možné umiestniť volebný plagát iného kandidáta.

**Článok IV.**

**Zodpovednosť za obsah volebných plagátov**

1. Za obsah volebných plagátov sú zodpovedné kandidujúce subjekty.

**Článok V.**

**Sankcie**

1. Porušenie, resp. nedodržanie ustanovení tohto VZN môže byť kvalifikované a postihované ako priestupok podľa ustanovenia § 47 zákona č. 372/1990 Zb. o priestupkoch v znení neskorších predpisov.

2. Dohľad nad dodržiavaním ustanovení tohto VZN vykonáva starostka obce.

**Článok VI.**

**Záverečné ustanovenie**

Toto VZN obce bolo schválené Obecným zastupiteľstvom v Popudinských Močidľanoch dňa 20.09.2017 Uznesením č. 15/2017 a nadobúda účinnosť 15. dňom od vyvesenia na úradnej tabuli po schválení v Obecnom zastupiteľstve v Popudinských Močidľanoch.

Mgr. Dana Žúrková

starostka obce

Návrh VZN č. 1/2017 zverejnený pred schválením od 01.09.2017 do 18.09.2017

VZN č. 1/2017 zverejnené po schválení do 06.10.2017